63.		Rozhodnutie správneho orgánu o upustení od výkonu
			rozhodnutia [§ 71 ods. 3 a § 75 ods. 2 písm. d) ZoSK]
Regionálny úrad verejného zdravotníctva so sídlom vo Zvolene
Ul. J. Bottu č. 5, 960 01 Zvolen
Č. j.: A/2024/004868 
Zvolen dňa 19. 6. 2024
Vec:	Rozhodnutie
Regionálny úrad verejného zdravotníctva so sídlom vo Zvolene, Ul. J. Bottu č. 5, 960 01 Zvolen ako orgán príslušný podľa ust. § 3 ods. 1 písm. c), § 6 ods. 1 v spojení s prílohou č. 1 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov, v súlade s ust. § 71 ods. 3 zákona č. 71/1967 Zb. o správnom konaní v znení neskorších predpisov
upúšťa
od výkonu rozhodnutia podľa ust. § 75 ods. 2 písm. d) zákona č. 71/1967 Zb. o správnom konaní v znení neskorších predpisov, vo veci uloženej pokuty 200 eur účastníkovi konania ALK, s.r.o., so sídlom vo Zvolene, Pod vinicou č. 264/9, IČO: 31628761 rozhodnutím Okresného úradu Zvolen, odbor zdravotníctva – ŠOH č. j.: 2020/003796/OÚ-OZ-ŠOH 00642 zo dňa 12. 11. 2020, ktoré nadobudlo právoplatnosť a vykonateľnosť dňa 12. 12. 2020.
Odôvodnenie:
Vo veci uloženej pokuty 200 eur účastníkovi konania ALK, s.r.o., so sídlom vo Zvolene, Pod vinicou č. 264/9, IČO:31628761, ide o nesplatenú pohľadávku štátu, ktorú dlžník neuhradil dobrovoľne Okresnému úradu vo Zvolene. Okresný úrad vo Zvolene, ako správny orgán nepodal návrh na výkon rozhodnutia, ale odovzdal túto pohľadávku Regionálnemu úradu verejného zdravotníctva so sídlom vo Zvolene spolu s protokolom o prechode pohľadávok dňa 25. 2. 2021.
Pred podaním návrhu na výkon rozhodnutia je potrebné urobiť úkony predpísané zákonom a splniť podmienku ustanovenú v § 71 ods. 3 zákona č. 71/1967 Zb. o správnom konaní v znení neskorších predpisov.
Povinný mal zaplatiť pokutu v lehote do 15 dní odo dňa právoplatnosti rozhodnutia o uložení pokuty, t. j. do 27. 12. 2020. Keďže tak neurobil a správny orgán včas nepodal návrh na výkon rozhodnutia, vo veci došlo k zániku práva na výkon rozhodnutia – prekluzii a výkon rozhodnutia je neprípustný. Správny orgán preto rozhodol tak, ako je uvedené vo výroku rozhodnutia.
Suma pohľadávky štátu, u ktorej zaniklo právo na výkon rozhodnutia, je 200 eur (slovom dvesto eur).
Dlžník sa o upustení od výkonu rozhodnutia neupovedomuje.
MUDr. Eugen Kubovčík, riaditeľ
Poznámka
Na návrh účastníka konania alebo z vlastného podnetu orgán uskutočňujúci výkon rozhodnutia od výkonu upustí, ak:
•	vymáhaný nárok zanikol alebo sa jeho vymáhanie stalo bezpredmetným,
•	podklad pre výkon rozhodnutia bol zrušený,
•	 splnenie tej istej povinnosti vymáha súd,
•	výkon rozhodnutia je neprípustný,
•	na predmet, ktorého sa výkon rozhodnutia týka, úspešne sa uplatnilo právo, ktoré výkon rozhodnutia nepripúšťa.